作者:馮取洽
標題:摸魚兒
內容:嘆劉郎、那回輕別，霏霏三落紅雨。玄都觀裡應遺恨，一抹斷煙殘縷。愁望處。想霧暗雲深，忘卻來時路。新花舊主。記客羽流商，裁紅翦翠，山徑日將暮。空枝上，時有幽禽對語。聲聲如問來否。人生行樂須聞健，衰老念誰免此。吾所與。在溪上深深，錦繡千花塢。何時定去。但對酒思君，呼兒為我，頻唱小桃句。